Viwavijeshi bandia ni viwavi wa nondo Leucania loreyi katika familia Noctuidae. Viwavi hao hawatembei chanjari kama viwavijeshi wa Afrika na wadumili hawahami mbali kubwa katika makundi makubwa. Hata hivyo viwavi hao wanaweza kulipuka na kufunika uoto kwa wengi kama jeshi. Viwavi wadogo ni weusi au kahawia na hatua zifuatazo ni kahawiakijivu zenye milia miwili myeupe hadi hudurungi. Kiwavi wa hatua ya mwisho ana urefu wa takriban mm 35. Wadumili wana urefu wa mm 15-20. Mabawa ya mbele ni hudurungi yenye doa jeusi katikati. Mabawa ya nyuma ni meupe yenye vena hudurungi. Wadumili hukiakia wakati wa usiku. Majike hutaga zaidi ya mayai 1000 juu ya bua na majani. Viwavi wanaotoka katika mayai hula matabaka ya juu ya tishu za majani ambayo inabakiza vidarisha katika majani. Viwavi walio wakubwa zaidi hula majani mazima lakini pengine hubakiza neva kubwa za majani. Wakikomaa huanguka chini na kuunda mabundo ardhini. Viwavi hao hula spishi za nyasi hasa, k.m. mpunga, ngano, shayiri, mhindi, mtama, muwa na tete. Mara kwa mara wanaweza kuwa waharibifu kiasi. Wakulima wengi hutumia viuawadudu vya kikemikali, lakini inapendekezwa kutumia dawa za kibiolojia, kama vile Bt, ili kuhifadhi maadui ya asili.